Nino Martoglio

Nino Martoglio (3. joulukuuta 1870 Belpasso, Catanian maakunta – 15. syyskuuta 1921 Catania) oli italialainen toimittaja, kirjailija ja elokuvaohjaaja.

Martoglio syntyi toimittajan ja alakoulun opettajan perheeseen. Hän opiskeli merenkulkua, mutta siirtyi sittemmin toimittajaksi. Martoglio kirjoitti murrerunoja ja työskenteli vuodesta 1903 lähtien näytelmäkirjailijana sekä sisilialaisten teatteriseurueiden ohjaajana ja johtajana. Vuonna 1910 hän perusti oman teatterin Roomaan ja aloitti pitkäaikaisen yhteistyön Luigi Pirandellon kanssa. Vuosina 1913–1914 Martoglio työskenteli elokuvaohjaajana. Hänen tunnetuin elokuvansa on neorealismin edeltäjänä pidetty Sperduti nel buio (1914). Tuotannossaan Martoglio kuvaa yhteiskunnan vähäosaisia toisinaan intohimoisen tunteellisesti ja runollisesti, toisinaan groteskin satiirin ja farssin keinoin.

Lähteet

Italialaiset elokuvaohjaajat
Italialaiset näytelmäkirjailijat
Italialaiset toimittajat
Vuonna 1870 syntyneet
Vuonna 1921 kuolleet